Document ID: 32010D0222

ΑΠΌΦΑΣΗ ΤΗΣ ΕΠΙΤΡΟΠΉΣ
της 19ης Απριλίου 2010
με την οποία επιδιώκεται να καταστεί η Ευρωπαϊκή Επιτροπή εταίρος στην εταιρική σχέση βιοενέργειας σε παγκόσμιο επίπεδο
(2010/222/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Εκτιμώντας τα ακόλουθα:
(1)
Όπως έχει διακηρύξει η Ευρωπαϊκή Ένωση, δεδηλωμένος στόχος της στον τομέα της ενέργειας είναι να αυξηθεί η ασφάλεια του εφοδιασμού και να μειωθούν οι εκπομπές αερίων θερμοκηπίου από τη χρήση ενέργειας με την αύξηση της χρήσης ανανεώσιμων πηγών ενέργειας. Η βιοενέργεια αποτελεί σημαντικό σκέλος της στρατηγικής για τις ανανεώσιμες πηγές ενέργειας. Η Ένωση επιδιώκει την αειφόρο παραγωγή βιομάζας και έχει θεσπίσει κριτήρια αειφορίας για τα βιοκαύσιμα και τα βιορευστά.
(2)
Στα πλαίσια της συνεργασίας της με τους διεθνείς εταίρους, στους οποίους συγκαταλέγονται οι αναπτυσσόμενες χώρες, η Επιτροπή συμμετέχει ενεργά στο διάλογο που εστιάζεται στην ενέργεια και στις άλλες μορφές συνεργασίας στα ενεργειακά ζητήματα. Τα οφέλη της βιοενέργειας θα αποδώσουν μόνο τότε τους καρπούς τους στο έπακρο, εάν και άλλες χώρες ακολουθήσουν επίσης τις στρατηγικές βιοενέργειας και τις εφαρμόσουν κατά βιώσιμο τρόπο. Η υλοποίηση βιώσιμων μεθόδων παραγωγής ενέργειας μπορεί να επιταχυνθεί σημαντικά μέσα από τα κατάλληλα διεθνή πλαίσια.
(3)
Στο πρόγραμμα δράσης της συνόδου κορυφής της ομάδας G8 που πραγματοποιήθηκε στο Gleneagles το 2005, η ομάδα G8 ενέκρινε τη δραστηριοποίηση της εταιρικής σχέσης βιοενέργειας σε παγκόσμιο επίπεδο με στόχο την υποστήριξη ευρύτερων, αποδοτικών από πλευράς κόστους, μορφών εκμετάλλευσης της βιομάζας και των βιοκαυσίμων, ιδίως στις αναπτυσσόμενες χώρες. Η εταιρική σχέση βιοενέργειας σε παγκόσμιο επίπεδο αποτέλεσε το έναυσμα για τη συγκρότηση ειδικών ομάδων με αντικείμενο τις μεθοδολογίες των αερίων θερμοκηπίου και την αειφορία με σκοπό την προώθηση της βιοενέργειας κατά βιώσιμο τρόπο.
(4)
Ο πρόεδρος της εταιρικής σχέσης βιοενέργειας σε παγκόσμιο επίπεδο απηύθυνε επιστολή στον πρόεδρο Barroso στις 12 Απριλίου 2007 με την οποία καλούσε την Επιτροπή να προσχωρήσει στην εταιρική σχέση βιοενέργειας σε παγκόσμιο επίπεδο και επανέλαβε στη συνέχεια τη συγκεκριμένη πρόσκληση.
(5)
Μέσω της συμμετοχής της στην εταιρική σχέση βιοενέργειας σε παγκόσμιο επίπεδο, η Επιτροπή θα είναι καλύτερα σε θέση να συντονίσει τις αντίστοιχες διεθνείς δραστηριότητές της με αντικείμενο τη βιοενέργεια και συναφή ζητήματα βιωσιμότητας.
(6)
Η εταιρική σχέση βιοενέργειας σε παγκόσμιο επίπεδο βασίζεται στις συνεισφορές από τα μέλη. Οι συνεισφορές αυτές καταβάλλονται σε εθελοντική βάση και η απόφαση να συμμετέχει δεν δεσμεύει την Επιτροπή να καταβάλει οικονομικές συνεισφορές σε κοινούς προϋπολογισμούς,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Ευρωπαϊκή Επιτροπή (εφεξής καλούμενη «η Επιτροπή») θα συμμετέχει ως εταίρος στην εταιρική σχέση βιοενέργειας σε παγκόσμιο επίπεδο.
Άρθρο 2
Ο επίτροπος που είναι αρμόδιος για θέματα ενέργειας, ή ο οριζόμενος αντιπρόσωπός του, εξουσιοδοτείται να υπογράψει τους όρους εντολής για την εταιρική σχέση βιοενέργειας σε παγκόσμιο επίπεδο εξ ονόματος της Επιτροπής.
Βρυξέλλες, 19 Απριλίου 2010.

Labels: 13
15
14